  Майя Бывальцева Удмуртилэн тӧроезлэсь ужзэ огдырлы быдэсъясь Александр Бречалов элькунын алкоголизмез алонъя ужанрадлык дасяны куриз. Сыӵе пумкылъянзэ со вераз 13-тӥ пӧсьтолэзе Мер кышкыттэмлыкъя кенешлэн пумиськоназ. Ӵектосэз кылдытон бордын Якшур-Бӧдья ёрос кенешысь депутат Владимир Ефремов но «Союз женщин Удмуртии» улосвыл мер огазеяськонлэн кивалтӥсез Зоя Степнова ужалозы. Александр Бречаловлэн верамезъя, Удмуртия дас тужгес юись улосвылъёс пӧлы пыре. Элькунысь кунпуш ужъёсъя министр Александр Первухин ватсаз, улосвылын ӝыны палаез йыружъёс кудӟыса лэсьтэмын шуыса. 2017-тӥ арын адямиез виён 55 учыр пӧлысь 43-ез юэм йырын лэсьтэмын. 2016-тӥ арын асьсэдыз быдтэм муртъёс пӧлысь 70 процент палаез юэмын вал. «Асьмелы стратегимес, концепцимес быдэсак воштоно. Сыӵе лыдпусъёс возисько бере <…>. Стратегиез кылдон ужез валтыны ӵектӥсько адямиослы, кин соин интыужзыя ӧвӧл, сюлэмзы куремъя выро. <…> Асьмелэн пусъем дырын, пусъем лыдпусъёсын ужанрадлыкмы мед луоз», - пусйиз Александр Бречалов. Улосвыл кивалтӥсьлэн верамезъя, программае пыртэмын луыны кулэ уж сётӥсьёслэн юись ужасьёсынызы нюръяськон амалъёс, тазалыко улонэз вӧлмытонъя ӵектонъёс. Со сяна, Александр Бречалов муниципал кылдытэтъёслэсь тӧрооссэс алкоголизмез алонъя планъёс дасяны куриз. «Туж курисько тӧроосты, мон ачим но со уже пырисько, «Сазь черкогурт» ӵектослэн кичӧлтӥсьёсынызы, мукет огазеяськонъёсын, интыысь азьветлӥсьёсын ӵош ужез ялан нуыны. Алкоголизмез, наркоманиез алонъя ужанрадлыкъёсты асьтэос лэсьтэ но мыным возьматэ. Асьмеос выль культура понна, тазалыко улон понна нюръяськыны кулэ», — пумкылъянзэ валэктӥз улосвыл кивалтӥсь. Юонэз алонлы нырысь-валысь йылпумъянъёсты эскерон кенешонэз толэзь ортчыса радъялозы ни. Тегъёс: Политика Мерлык Ижкар Удмуртия кудӟытӥсьюонъёс  